Ilmoitus Kiinan kansantasavallasta, Indonesiasta, Malesiasta ja Vietnamista peräisin olevien kertakäyttöisten kaasukäyttöisten taskusytyttimien tuontia koskevan polkumyynnin vastaisen menettelyn aloittamisesta sekä Kiinan kansantasavallasta peräisin olevien tai Taiwanista tuotavien tai Taiwanista peräisin olevien sytytinkivellisten kaasukäyttöisten kertatäyttöisten taskusytyttimien ja Kiinan kansantasavallasta peräisin olevien tai Taiwanista tuotavien tai Taiwanista peräisin olevien tiettyjen sytytinkivellisten kaasukäyttöisten uudelleen täytettävien taskusytyttimien tuontiin sovellettavaa polkumyyntitullia koskevan välivaiheen tarkastelun vireillepanosta



Virallinen lehti nro C 153 , 27/06/2002 s. 0003 - 0007



Ilmoitus Kiinan kansantasavallasta, Indonesiasta, Malesiasta ja Vietnamista peräisin olevien kertakäyttöisten kaasukäyttöisten taskusytyttimien tuontia koskevan polkumyynnin vastaisen menettelyn aloittamisesta sekä Kiinan kansantasavallasta peräisin olevien tai Taiwanista tuotavien tai Taiwanista peräisin olevien sytytinkivellisten kaasukäyttöisten kertatäyttöisten taskusytyttimien ja Kiinan kansantasavallasta peräisin olevien tai Taiwanista tuotavien tai Taiwanista peräisin olevien tiettyjen sytytinkivellisten kaasukäyttöisten uudelleen täytettävien taskusytyttimien tuontiin sovellettavaa polkumyyntitullia koskevan välivaiheen tarkastelun vireillepanosta (2002/C 153/03) Komissio on vastaanottanut neuvoston asetuksen (EY) N:o 384/96(1), sellaisena kuin se on viimeksi muutettuna neuvoston asetuksella (EY) N:o 2238/2000(2), jäljempänä "perusasetus", 5 artiklan mukaisen valituksen, jossa väitetään, että Kiinan kansantasavallasta, Indonesiasta, Malesiasta ja Vietnamista, jäljempänä "asianomaiset maat", peräisin olevien kertakäyttöisten kaasukäyttöisten taskusytyttimien tuonti tapahtuu polkumyynnillä ja aiheuttaa näin merkittävää vahinkoa yhteisön tuotannonalalle. 1. Valitus Valituksen teki 14. toukokuuta 2002 Euroopan sytytinvalmistajia edustava EFLM (European Federation of Lighter Manufacturers), jäljempänä "valituksen tekijä", sellaisten tuottajien puolesta, joiden tuotanto muodostaa pääosan eli tässä tapauksessa yli 90 prosenttia kertakäyttöisten kaasukäyttöisten taskusytyttimien koko tuotannosta yhteisössä. 2. Tuote Tuote, jota väitetään tuotavan polkumyynnillä, on Kiinasta, Indonesiasta, Malesiasta ja Vietnamista peräisin olevat kertakäyttöiset kaasukäyttöiset taskusytyttimet, sekä sytytinkivelliset että pietsosähköiset, myös täyttöventtiilillä varustetut, jäljempänä "tarkasteltavana oleva tuote", jotka luokitellaan tällä hetkellä CN-koodeihin 9613 10 00 , 9613 20 10 ja 9613 20 90. Nämä CN-koodit annetaan ainoastaan ohjeellisina. 3. Polkumyyntiä koskeva väite Polkumyyntiä koskeva väite perustuu Indonesian ja Malesian osalta laskennallisen normaaliarvon ja tarkasteltavana olevan tuotteen yhteisöön suuntautuvan viennin hintojen vertailuun. Valituksen tekijä on perusasetuksen 2 artiklan 7 kohdan säännösten mukaisesti määrittänyt Kiinan kansantasavaltaa ja Vietnamia koskevan normaaliarvon markkinatalousmaassa vallitsevien hintojen perusteella. Kyseinen maa mainitaan tämän ilmoituksen 5.1 kohdan d alakohdassa. Polkumyyntiä koskeva väite perustuu edellä esitetyllä tavalla määritetyn normaaliarvon ja tarkasteltavana olevan tuotteen yhteisöön vietäväksi myynnin yhteydessä veloitettujen hintojen vertailuun. Tällä perusteella lasketut polkumyyntimarginaalit ovat huomattavia. 4. Vahinkoa koskeva väite Valituksen tekijä on esittänyt näytön siitä, että tarkasteltavana olevan tuotteen tuonti Kiinan kansantasavallasta, Indonesiasta, Malesiasta ja Vietnamista on kasvanut kokonaisuudessaan sekä absoluuttisesti että markkinaosuudella mitattuna. Väitetään, että tuodun tarkasteltavana olevan tuotteen määrillä ja hinnoilla on muiden seurausten lisäksi ollut kielteinen vaikutus yhteisön tuotannonalan markkinaosuuteen sekä sen myymiin määriin ja sen veloittamien hintojen tasoon, mikä puolestaan on vaikuttanut erittäin kielteisesti yhteisön tuotannonalan kokonaistulokseen sekä sen taloudelliseen tilanteeseen ja työllisyyteen. 5. Menettely Kuultuaan neuvoa-antavaa komiteaa komissio on päättänyt, että valitus on yhteisön tuotannonalan tekemä tai sen puolesta tehty ja että on olemassa riittävä näyttö menettelyn aloittamiseksi, mistä syystä komissio panee vireille tutkimuksen perusasetuksen 5 artiklan nojalla. 5.1 Menettely polkumyynnin ja vahingon määrittelemiseksi Tutkimuksessa määritetään, tuodaanko Kiinan kansantasavallasta, Indonesiasta, Malesiasta ja Vietnamista peräisin olevaa tarkasteltavana olevaa tuotetta polkumyynnillä ja onko kyseinen polkumyynti aiheuttanut vahinkoa. a) Otos Koska tässä menettelyssä on osallisina ilmeisen suuri määrä osapuolia, komissio voi päättää soveltaa otantamenetelmää perusasetuksen 17 artiklan mukaisesti. i) Kiinan kansantasavallassa toimivia viejiä/tuottajia koskeva otos Pystyäkseen päättämään otannan tarpeellisuudesta ja voidakseen tarvittaessa valita otoksen komissio kehottaa kaikkia viejiä/tuottajia tai niiden edustajia ilmoittautumaan ottamalla yhteyttä komissioon ja toimittamalla yrityksestään tai yrityksistään seuraavat tiedot tämän ilmoituksen 6 kohdan b alakohdan i alakohdassa asetetussa määräajassa: - yrityksen nimi, osoite, sähköpostiosoite, puhelin-, faksi- ja/tai teleksinumerot sekä yhteyshenkilön nimi, - paikallisena valuuttana ilmaistu liikevaihto ja tarkasteltavana olevan tuotteen 1. päivän huhtikuuta 2001 ja 31. päivän maaliskuuta 2002 välisenä aikana yhteisöön vietäviksi myydyt kappalemäärät, - tieto siitä, aikooko yritys hakea yksilöllistä marginaalia tai markkinatalousaseman myöntämistä (ainoastaan tuottajat voivat hakea yksilöllistä marginaalia ja markkinatalousaseman myöntämistä), - paikallisena valuuttana ilmaistu liikevaihto ja tarkasteltavana olevan tuotteen 1. päivän huhtikuuta 2001 ja 31. päivän maaliskuuta 2002 välisenä aikana kotimarkkinoilla myyty kappalemäärä yrityksiltä, jotka hakevat markkinatalousaseman myöntämistä, - tarkka kuvaus yrityksen toiminnasta tarkasteltavana olevan tuotteen tuotannon osalta, - kaikkien tarkasteltavana olevan tuotteen tuotantoon ja/tai myyntiin (vienti- ja/tai kotimarkkinoille) osallistuvien etuyhteydessä olevien yritysten(3) nimet ja tarkka kuvaus niiden toiminnasta, - muut asiaa koskevat tiedot, joista voi olla hyötyä komissiolle otoksen valinnassa, - tieto siitä, suostuvatko yritys tai yritykset osallistumaan otokseen, mikä merkitsee myös kyselylomakkeen täyttämistä ja vastauksia koskevan, paikalla suoritettavan tarkastuksen hyväksymistä. Saadakseen viejiä/tuottajia koskevan otoksen valinnan kannalta tarpeellisena pitämänsä tiedot komissio ottaa lisäksi yhteyttä viejämaan viranomaisiin ja tiedossa oleviin viejien/tuottajien järjestöihin. ii) Tuojia koskeva otos Pystyäkseen päättämään otannan tarpeellisuudesta ja voidakseen tarvittaessa valita otoksen komissio kehottaa kaikkia tuojia tai niiden edustajia ilmoittautumaan komissiolle ja toimittamaan yrityksestään tai yrityksistään seuraavat tiedot tämän ilmoituksen 6 kohdan b alakohdan i alakohdassa asetetussa määräajassa: - yrityksen nimi, osoite, sähköpostiosoite, puhelin-, faksi- ja/tai teleksinumerot sekä yhteyshenkilön nimi, - yrityksen kokonaisliikevaihto euroina 1. päivän huhtikuuta 2001 ja 31. päivän maaliskuuta 2002 väliseltä ajalta, - työntekijöiden kokonaismäärä, - tarkka kuvaus yrityksen toiminnasta tarkasteltavana olevan tuotteen osalta, - ne kappalemäärät, joita Kiinan kansantasavallasta, Indonesiasta, Malesiasta ja Vietnamista peräisin olevaa tarkasteltavana olevaa tuotetta on tuotu yhteisön markkinoille ja jälleenmyyty siellä 1. päivän huhtikuuta 2001 ja 31. päivän maaliskuuta 2002 välisenä aikana, ja kyseisen tuonnin arvo euroina, - kaikkien tarkasteltavana olevan tuotteen tuotantoon ja/tai myyntiin osallistuvien etuyhteydessä olevien yritysten(4) nimet ja tarkka kuvaus niiden toiminnasta, - muut asiaa koskevat tiedot, joista voi olla hyötyä komissiolle otoksen valinnassa, - tieto siitä, suostuuko yritys (yritykset) osallistumaan otokseen, mikä merkitsee myös kyselylomakkeen täyttämistä ja vastauksia koskevan, paikalla suoritettavan tarkastuksen hyväksymistä. Saadakseen tuojia koskevan otoksen valinnan kannalta tarpeellisina pitämänsä tiedot komissio ottaa lisäksi yhteyttä tiedossa oleviin tuojien järjestöihin. iii) Otosten lopullinen valinta Asianomaisten osapuolten on kaikissa tapauksissa toimitettava otoksen valinnan kannalta merkitykselliset tiedot tämän ilmoituksen 6 kohdan b alakohdan ii alakohdassa asetetussa määräajassa. Komissio aikoo valita otokset lopullisesti kuultuaan niitä asianomaisia osapuolia, jotka ovat ilmoittaneet haluavansa kuulua otokseen. Otoksiin valittujen yritysten on täytettävä kyselylomake tämän ilmoituksen 6 kohdan b alakohdan iii alakohdassa asetetussa määräajassa ja niiden on toimittava yhteistyössä tutkimuksessa. Jos yhteistyö ei ole riittävää, komissio tekee päätelmänsä käytettävissä olevien tietojen perusteella perusasetuksen 17 artiklan 4 kohdan ja 18 artiklan mukaisesti. b) Kyselylomakkeet Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeet yhteisön tuotannonalalle sekä yhteisön tuottajia edustaville järjestöille, otokseen valituille Kiinan kansantasavallassa toimiville viejille/tuottajille, Indonesiassa, Malesiassa ja Vietnamissa toimiville viejille/tuottajille, viejien/tuottajien järjestöille, otokseen valituille tuojille, valituksessa mainituille tuojien järjestöille ja asianomaisten viejämaiden viranomaisille. i) Indonesiassa, Malesiassa ja Vietnamissa toimivat viejät/tuottajat Kaikkien kyseisten asianomaisten osapuolten olisi otettava yhteyttä komissioon faksilla viipymättä, mutta kuitenkin viimeistään ennen tämän ilmoituksen 6 kohdan a alakohdan i alakohdassa asetetun määräajan päättymistä saadakseen selville, onko ne mainittu valituksessa ja tarvittaessa pyytääkseen kyselylomakkeen. On syytä huomata, että tämän ilmoituksen 6 kohdan a alakohdan ii alakohdassa asetettua määräaikaa sovelletaan kaikkiin kyseisiin asianomaisiin osapuoliin. ii) Kiinan kansantasavallassa toimivat viejät/tuottajat, jotka pyytävät yksilöllistä marginaalia Niiden Kiinan kansantasavallassa toimivien viejien/tuottajien, jotka pyytävät yksilöllisen marginaalin vahvistamista perusasetuksen 17 artiklan 3 kohdan ja 9 artiklan 6 kohdan soveltamiseksi, on toimitettava asianmukaisesti täytetty kyselylomake tämän ilmoituksen 6 kohdan a alakohdan ii alakohdassa asetetussa määräajassa. Niiden on tämän vuoksi pyydettävä kyselylomake tämän ilmoituksen 6 kohdan a alakohdan i alakohdassa asetetussa määräajassa. Näiden osapuolten on kuitenkin huomattava, että jos viejistä/tuottajista tehdään otanta, komissio voi päättää olla vahvistamatta niille yksiköllistä marginaalia, jos viejien/tuottajien määrä on niin suuri, että yksilöllinen tarkastelu olisi tarpeettoman vaivalloista ja estäisi tutkimuksen loppuun saattamisen ajoissa. c) Tietojen kerääminen ja osapuolten kuuleminen Kaikkia asianomaisia osapuolia pyydetään esittämään näkökantansa, toimittamaan kyselyä täydentäviä tietoja ja esittämään asiaa tukeva näyttö. Nämä tiedot ja asiaa tukeva näyttö on toimitettava komissiolle tämän ilmoituksen 6 kohdan a alakohdan ii alakohdassa asetetussa määräajassa. Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Pyyntö on esitettävä tämän ilmoituksen 6 kohdan a alakohdan iii alakohdassa asetetussa määräajassa. d) Markkinatalousmaan valinta Filippiinit aiotaan valita sopivaksi markkinatalousmaaksi normaaliarvon määrittämiseksi Kiinan kansantasavallan ja Vietnamin osalta perusasetuksen 2 artiklan 7 kohdan a alakohdan mukaisesti. Asianomaisia osapuolia pyydetään esittämään huomionsa tämän valinnan sopivuudesta tämän ilmoituksen 6 kohdan c alakohdassa asetetussa erityisessä määräajassa. e) Markkinatalousasema Normaaliarvo vahvistetaan perusasetuksen 2 artiklan 7 kohdan b alakohdan mukaisesti niiden Kiinan kansantasavallassa ja Vietnamissa toimivien viejien/tuottajien osalta, jotka väittävät toimivansa markkinatalousolosuhteissa eli täyttävänsä perusasetuksen 2 artiklan 7 kohdan c alakohdassa esitetyt vaatimukset, ja esittävät siitä riittävän näytön. Niiden viejien/tuottajien, jotka aikovat esittää tätä koskevan asianmukaisesti perustellun vaatimuksen, on tehtävä se tämän ilmoituksen 6 kohdan d alakohdassa asetetussa erityisessä määräajassa. Komissio lähettää lomakkeet vaatimusten tekemistä varten kaikille niille Kiinan kansantasavallassa toimiville viejille/tuottajille, jotka kuuluvat otokseen tai jotka ovat hakeneet yksilöllisen marginaalin vahvistamista, sekä Kiinan kansantasavallan viranomaisille. 5.2 Yhteisön edun arviointimenettely Jos polkumyyntiä ja sen aiheuttamaa vahinkoa koskevat väitteet ovat perusteltuja, tehdään perusasetuksen 21 artiklan mukaisesti päätös siitä, olisiko polkumyyntitoimenpiteiden käyttöönotto yhteisön edun mukaista. Tämän vuoksi yhteisön tuotannonala ja tuojat sekä niitä edustavat järjestöt, käyttäjät ja kuluttajajärjestöt voivat tämän ilmoituksen 6 kohdan a alakohdan ii alakohdassa asetetussa yleisessä määräajassa ilmoittautua ja toimittaa tietoja komissiolle, mikäli ne todistavat, että niiden toiminnan ja tarkasteltavana olevan tuotteen välillä on objektiivisesti havaittava yhteys. Osapuolet, jotka ovat toimineet edellisen virkkeen ohjeiden mukaisesti, voivat pyytää kuulemista esittäen erityiset syyt sille, miksi niitä olisi kuultava tämän ilmoituksen 6 kohdan a alakohdan iii alakohdassa asetetussa määräajassa. Olisi huomattava, että 21 artiklan mukaisesti toimitetut tiedot otetaan huomioon ainoastaan, jos ne on tosiasiallisilla todisteilla osoitettu oikeiksi tietoja toimitettaessa. 6. Määräajat a) Yleiset määräajat i) Kyselylomakkeen tai muiden pyyntöä koskevien lomakkeiden pyytäminen Asianomaisten osapuolten olisi pyydettävä kyselylomake mahdollisimman pian, mutta viimeistään 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. ii) Osapuolten ilmoittautuminen sekä kyselylomakkeiden palauttaminen ja muiden tietojen toimittaminen Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava ottamalla yhteyttä komissioon, esitettävä näkökantansa ja toimitettava täytetyt kyselylomakkeet tai muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, ellei toisin ilmoiteta. Huomiota pyydetään kiinnittämään siihen, että useimpien perusasetuksessa säädettyjen menettelyjä koskevien oikeuksien käyttö edellyttää osapuolen ilmoittautumista edellä mainitussa määräajassa. Otokseen valittujen yritysten on toimitettava kyselyvastaukset tämän ilmoituksen 6 kohdan b alakohdan iii alakohdassa asetetussa määräajassa. iii) Kuuleminen Kaikki asianomaiset osapuolet voivat myös pyytää saada tulla komission kuulemiksi samassa 40 päivän määräajassa. b) Otantamenettelyä koskeva erityinen määräaika i) Edellä 5.1 kohdan a alakohdan i ja ii alakohdassa tarkoitetut tiedot on toimitettava komissiolle 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, koska komissio aikoo kuulla niitä asianomaisia osapuolia, jotka ovat ilmoittaneet haluavansa olla mukana otosten lopullisessa valinnassa, 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. ii) Kaikki muut otosten valinnan kannalta merkittävät, 5.1 kohdan a alakohdan iii alakohdassa tarkoitetut tiedot on toimitettava komissiolle 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. iii) Otokseen valittujen osapuolten on toimitettava kyselyvastaukset komissiolle 37 päivän kuluessa siitä, kun niiden otokseen kuulumisesta on ilmoitettu. c) Erityinen määräaika markkinatalousmaan valitsemiselle Asianomaiset osapuolet voivat esittää huomautuksia siitä, onko Filippiinit, jota tämän ilmoituksen 5.1 kohdan d alakohdassa ehdotetaan markkinatalousmaaksi normaaliarvon määrittämiseksi Kiinan kansantasavallan ja Vietnamin osalta, sopiva valinta tähän tarkoitukseen. Huomautukset on toimitettava komissiolle 10 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. d) Erityinen määräaika markkinatalousasemaa koskevien vaatimusten esittämiselle Tämän ilmoituksen 5.1 kohdan e alakohdassa tarkoitetut asianmukaisesti perustellut markkinatalousasemaa koskevat vaatimukset on toimitettava komissiolle 21 päivän kuluessa otoksen valinnasta tai muussa komission päättämässä määräajassa. 7. Kirjalliset huomautukset, kyselyvastaukset ja kirjeenvaihto Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta) ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero. Komission yhteystiedot: European Commission Directorate-General for Trade Office: J-79 5/16 B - 1049 Brussels Faksi (32-2) 295 65 05 Teleksi: COMEU B 21877. 8. Yhteistyön puuttuminen Jos jokin asianomainen osapuoli kieltäytyy antamasta tarvittavia tietoja tai ei toimita niitä määräajassa tai merkittävällä tavalla vaikeuttaa tutkimuksia, alustavat tai lopulliset päätelmät, riippumatta siitä, ovatko ne myönteisiä vai kielteisiä, voidaan perusasetuksen 18 artiklan mukaisesti tehdä käytettävissä olevien tietojen perusteella. Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja. 9. Tutkimuksen aikataulu Tutkimus saatetaan päätökseen perusasetuksen 6 artiklan 9 kohdan mukaisesti 15 kuukauden kuluessa tämän ilmoituksen julkaisemisesta Euroopan yhteisöjen virallisessa lehdessä. Väliaikaiset toimenpiteet on perusasetuksen 7 artiklan 1 kohdan mukaisesti otettava käyttöön viimeistään yhdeksän kuukauden kuluttua tämän ilmoituksen julkaisemisesta Euroopan yhteisöjen virallisessa lehdessä. 10. Voimassa olevien toimenpiteiden tarkastelu Neuvoston asetuksella (EY) N:o 1824/2001(5) otettiin käyttöön lopullinen polkumyyntitulli Kiinan kansantasavallasta peräisin olevien, CN-koodiin 9613 10 00 (Taric-koodi 9613 10 00*19 ) kuuluvien sytytinkivellisten kaasukäyttöisten kertatäyttöisten taskusytyttimien tuonnissa ja pidettiin voimassa polkumyyntitullit, joiden soveltamisala laajennettiin neuvoston asetuksella (EY) N:o 192/1999(6) koskemaan tiettyjen Kiinan kansantasavallasta peräisin olevien ja Taiwanista tuotavien tai Taiwanista peräisin olevien, CN-koodiin ex 9613 20 90 (Taric-koodit 9613 20 90*21 ja 9613 20 90*29 ) kuuluvien sytytinkivellisten uudelleen täytettävien taskusytyttimien sekä CN-koodiin 9613 10 00 (Taric-koodi 9613 10 00*19 ) kuuluvien Taiwanista tuotavien tai CN-koodiin 9613 10 00 (Taric-koodi 9613 10 00*19 ) kuuluvien Taiwanista peräisin olevien kertatäyttöisten sytyttimien tuontia. Jos tällä ilmoituksella aloitetussa menettelyssä päätetään, että Kiinan kansantasavallasta peräisin oleviin kertakäyttöisiin kaasukäyttöisiin taskusytyttimiin, sekä sytytinkivellisiin että pietsosähköisiin, myös täyttöventtiilillä varustettuihin, on sovellettava toimenpiteitä, asetuksella (ETY) N:o 1824/2001 käyttöön otettujen toimenpiteiden soveltamisen jatkaminen ei ole enää asianmukaista ja asetus (EY) N:o 1824/2001 olisi kumottava tai muutettava. Tämän vuoksi olisi pantava vireille asetusta (EY) N:o 1824/2001 koskeva välivaiheen tarkastelu, jotta tällä ilmoituksella vireille pannun tutkimuksen johdosta mahdollisesti tarvittavat muutokset voitaisiin tehdä asetukseen tai se voitaisiin kumota. Komissio panee näin ollen perusasetuksen 11 artiklan 3 kohdan nojalla vireille asetusta (EY) N:o 1824/2001 koskevan välivaiheen tarkastelun. Tämän ilmoituksen 5, 6, 7 ja 8 kohdan määräyksiä sovelletaan soveltuvin osin kyseisessä välivaiheen tarkastelussa. (1) EYVL L 56, 6.3.1996, s. 1. (2) EYVL L 257, 11.10.2000, s. 2. (3) Etuyhteydessä olevan yrityksen käsitettä selvitetään yhteisön tullikoodeksin soveltamissäännöksistä annetun komission asetuksen (ETY) N:o 2454/93 (EYVL L 253, 11.10.1993, s. 1) 143 artiklan 1 kohdassa. (4) Etuyhteydessä olevan yrityksen käsitettä selvitetään yhteisön tullikoodeksin soveltamissäännöksistä annetun komission asetuksen (ETY) N:o 2454/93 (EYVL L 253, 11.10.1993, s. 1) 143 artiklan 1 kohdassa. (5) EYVL L 248, 18.9.2001, s. 1. (6) EYVL L 22, 29.1.1999, s. 1.